詠拙
作者：白居易
朝代：唐

paragraphs: 所稟有巧拙，不可改者性。
所賦有厚薄，不可移者命。
我性愚且惷，我命薄且屯。
問我何以知，所知良有因。
亦曾舉兩足，學人蹋紅塵。
從茲知性拙，不解轉如輪。
亦曾奮六翮，高飛到青雲。
從茲知命薄，摧落不逡巡。
慕貴而厭賤，樂富而惡貧。
同此天地間，我豈異於人。
性命苟如此，反則成苦辛。
以此自安分，雖窮每欣欣。
葺茅爲我廬，編蓬爲我門。
縫布作袍被，種穀充盤飧。
靜讀古人書，閑釣清渭濱。
優哉復游哉，聊以終吾身。